Doman e je sabide ai 27 di Fevrâr. Cemût che o vin za ricuardât tal nestri blog chê di doman e je une zornade particolâr. Cun di fat al cole l’inovâl de Joibe Grasse dal 1511, il riviel popolâr che al sclopà a Udin e che si slargjâ inte plui part de Patrie.
Chel fat storic al è une vore impuartant, parcè che al è un dai tancj moments là che il popul furlan al à mostrât dignitât, personalitât e cussience di se, in particolâr pe difese dai “dirits antîc” des comunitâts rurâls. Par chel, di passe dîs agns, par iniziative di Radio Onde Furlane, chê ricorence e je deventade la Zornade Furlane dai Dirits.
Ancje chest an, cun chê di memoreâ la “Zornade”, juste sabide ai 27 di Fevrâr , la “radio libare dai furlans” e met dongje une programazion di pueste, cun intervistis, aprofondiments tematics, testemoneancis, leturis e rubrichis specifichis.
Il prin apontament al è a nûf a matine cuntune pontade speciâl di Dret e Ledrôs, par cure di Mauro Missana, là che si fevelarà des mobilitazions e des resistencis teritoriâls, ambientâls e linguistichis dal Friûl, cui intervents di Massimo Morettuzzo, Diego Navarria, Lorenzo Fabbro, Aldevis Tibaldi e Mario Anzil.
Vie pe buinore – e po in repliche sot sere a tacâ di cinc e mieze – a saran ancje Babêl Europe, la rubriche su musiche, dirits e minorancis par cure di Marco Stolfo, e lis convesazions cun Giorgio Cavallo e Adrian Cescje che a fevelaran dai lôr libris Ripensare la nazione e Memoriis di politiche linguistiche.
I dirits in musiche a saran tra i protagoniscj dal dopodimsdì, cu lis selezions musicâls di Carli Pup (Irrintzi, a misdì e mieç) e di Leo Virgili (a trê e mieze), e po ancje de serade cu la edizion speciâl di Indigo, cun Francis e Adrianus.
Cun di plui a trê e larà in onde la leture storiche de Joibe Grasse par cure di Barbara Minen e di cuatri e mieze Carli Pup e Pauli Cantarut a fevelaran dai dirits linguistics dai slovens e dai todescs dal Friûl cun Antonio Banchig e cun Alfredo Sandrini.
Onde Furlane si pues scoltâle sui 90 Mhz te plui part dal Friûl, sui 90.2 Mhz in Cjargne e in direte web ae direzion www.ondefurlane.eu in dut il mont. Si pues scoltâle dapardut ancje su smartphone, tablet, iPhone e iPad cu la aplicazion di pueste di discjamâ de rêt.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn